​ສະຫະລັດ ປະກອບ ພິທີ​ຄົບຮອບ​ນຶ່ງ​ປີ ຂອງ​ການ​ວາງ​ລະ​ເບີດ​ ​ຢູ່​ບອສຕັນ (ວີດີໂອ)
ຄະນະ​ຈັດ​ງານ​ ກ່າວ​ວ່າ ພິທີ​ໃນ​ມື້​ນີ້​ ແມ່ນເພື່ອ​ລະ​ລຶກ​ເຖິງ​ ແລະ​ໃຫ້​ກຽດ​ແກ່​ພວກ​ເຄາະ​ຮ້າຍ​​ ຈາກ​ການ​ລະ​ເບີດ​ຄັ້ງ​ນັ້ນ ຊຶ່ງຈະມີ ຮອງປະທານາທິບໍດີ ໂຈ ບາຍເດິນ ໄປຮ່ວມນຳ.
ຮອງປະທານາທິບໍດີສະຫະລັດ ທ່ານ Joe Biden ໄປຮ່ວມກັບ ບັນດາຜູ້ນຳທ້ອງຖິ່ນ ໃນເຂດນະຄອນ Boston ໃນວັນອັງຄານ ມື້ນີ້ ເພື່ອປະກອບພິທີຄົບຮອບນຶ່ງປີຂອງການວາງລະເບີດທີ່ ຮ້າຍແຮງເຖິງຕາຍ ຢູ່ບ່ອນແຂ່ງແລ່ນທົນ ທີ່ເອີ້ນວ່າ Boston Marathon ນັ້ນ ທ່ານ Biden ມີໝາຍກຳນົດ ຈະກ່າວຄຳປາໄສ ໃນພິທີທີ່ວ່ານີ້ ພ້ອມທັງເຈົ້າຄອງກຳແພງນະຄອນ Boston ທ່ານ Martin Walsh ແລະ ຜູ້ປົກຄອງລັດ Massachusetts ທ່ານ Deval Patrick ຄະນະຈັດງານ ກ່າວວ່າ ພິທີໃນມື້ນີ້ແມ່ນ ເພື່ອລະລຶກເຖິງແລະໃຫ້ກຽດແກ່ພວກເຄາະຮ້າຍ ຈາກການລະເບີດໃນຄັ້ງນັ້ນ ຊຶ່ງຈະຮວມທັງສະມາຊິກຄອບຄົວແລະພວກພະນັກງານການແພດນຳ ລະເບີດ 2 ລູກໄດ້ແຕກຂຶ້ນ ໃກ້ໆກັບເສັ້ນໄຊຂອງການແຂ່ງແລ່ນທົນ ໃນປີກາຍນີ້ ເຮັດໃຫ້ 3 ຄົນເສຍຊີວິດ ແລະຫລາຍກ່ວາ 250 ຄົນ ໄດ້ຮັບບາດເຈັບ ພວກເຈົ້າໜ້າທີ່ກ່າວວ່າ ສອງອ້າຍນ້ອງ ທ້າວ Tamerian ແລະທ້າວ Dzhokhar Tsarmaev ທີ່ເປັນຜູ້ທຳການໂຈມຕີ ດ້ວຍລະເບີດທີ່ເຮັດເອງໂດຍໃຊ້ໝໍ້ຕົມທີ່ອັດຄວາມແຮງໄວ້ ການລະ ເບີດໄດ້ພາໃຫ້ມີການຄົ້ນຫາ ໄລ່ລ້າ ແລະຕາມຈັບຜູ້ຕ້ອງສົງໄສເປັນເວລາຫຼາຍໆມື້ ທີ່ນຳໄປສູ່ການຕາຍຂອງທ້າວ Tamerian Tsarmaev ທີ່ໄດ້ຍິງປືນຕໍ່ສູ້ກັນກັບຕຳຫຼວດ ພ້ອມທັງການຈັບກຸມ ທ້າວ Dzhokhar Tsarmaev ທີ່ບາດເຈັບສາຫັດ ຮ່າງກາຍປຽກເປື້ອນໄປດ້ວຍເລືອດ ຢູ່ໃນເຂດຊານເມືອງ Boston ນັ້ນ ທ້າວ Dzhokhar ມີກຳນົດຈະຂຶ້ນສານ ໃນເດືອນພະຈິກ ໃນທ້າຍປີນີ້ ໃນຂໍ້ຫາຂອງລັດຖະບານກາງ 30 ກະໂທງ ຊຶ່ງຜູ້ກ່ຽວມີສິດຖືກໂທດປະຫານຊີວິດໄດ້